ปัจจัยความเสี่ยง (Risk Factors)

การบริหารความเสี่ยงและปัจจัยความเสี่ยง (Risk Management and Risk Factors)

2.1 การบริหารความเสี่ยง (Risk Management)

กลุ่มบริษัท พีทีที โกลบอล เคมิคอล ตระหนักถึงความเสี่ยงในการดำเนินธุรกิจและการลงทุน
ตลอดจนความเสี่ยงเชิงกลยุทธ์
จึงได้กำหนดนโยบายให้มีการบริหารความเสี่ยงทั่วทั้งองค์กรอย่างเป็นระบบ
โดยการบริหารความเสี่ยงเชิงรุก ทั้งในระยะสั้นและยาว ภายใต้กลไก “ระบบเตือนภัยล่วงหน้า”
(Early Warning System) หรือ EWS
และขยายขอบข่ายการบริหารความเสี่ยงของแต่ละหน่วยผลิต
ให้ครอบคลุมตลอดห่วงโซ่อุปทานอย่างเป็นระบบภายใต้ระบบ “การบริหารความต่อเนื่องทางธุรกิจ”
(Business Continuity Management) หรือ BCM
โดยเริ่มดำเนินการในหน่วยธุรกิจที่เหมาะสมและความพร้อมก่อนในระยะแรก

การบริหารความเสี่ยงของกลุ่มบริษัทฯ อยู่ภายใต้การกำกับดูแลของคณะกรรมการบริหารความเสี่ยง
(RMC) ของบริษัทฯ โดยมีคณะจัดการ (MC) เป็นกลไกหลักในการจัดการบริหารความเสี่ยงองค์กร
และมีคณะทำงานบริหารความเสี่ยงด้านความผันผวนของต้นทุนราคาวัตถุดิบและผลิตภัณฑ์
และความเสี่ยงด้านการเงิน (CFRM) ทำหน้าที่กำหนดกลยุทธ์
ระดับราคาและปริมาณในการบริหารความเสี่ยงด้านราคาวัตถุดิบ
ผลิตภัณฑ์และความเสี่ยงด้านการเงิน
เพื่อให้เป็นไปตามนโยบายและกรอบการบริหารความเสี่ยงตามที่ได้รับความเห็นชอบจากคณะกรรมการบริหารความเสี่ยง

บริษัทฯ ได้ดำเนินการให้มีการวิเคราะห์ความเสี่ยงของกลุ่มบริษัทฯ ทั้งในเชิงปริมาณและคุณภาพ
อย่างต่อเนื่อง โดยมีการวิเคราะห์แบบจำลองทางการเงิน
เพื่อประเมินความเสี่ยงต่อผลประกอบการของบริษัทในรูปแบบ Value at Risk (VaR)
ซึ่งจะชี้ถึงผลกระทบทางการเงินต่อบริษัทฯ จากการเปลี่ยนแปลงปัจจัยสำคัญ ณ
ระดับความเป็นไปได้ต่างๆ การวิเคราะห์ผลกระทบและโอกาสของความเสี่ยง
ที่อาจส่งผลต่อการบรรลุวัตถุประสงค์ของบริษัทฯ หรือเป้าหมายของโครงการ
พร้อมทั้งให้มีการจัดทำแผนจัดการความเสี่ยงตามแนวทางที่กำหนดไว้
และการติดตามและวิเคราะห์ข้อมูลทั้งปัจจัยภายในและภายนอกที่อาจส่งผลต่อการผลิต การขาย
และราคา ทั้งในส่วนของวัตถุดิบและผลิตภัณฑ์ และที่สืบเนื่องมาจากตลาดการเงิน
เศรษฐกิจและปัจจัยแวดล้อมอื่นทางธุรกิจอย่างต่อเนื่อง
เพื่อลดทอนโอกาสที่จะเกิดเหตุการณ์ที่เป็นความเสี่ยง
และ/หรือบรรเทาผลกระทบกรณีเกิดเหตุการณ์ที่เป็นความเสี่ยงขึ้นจริง
และให้เจ้าหน้าที่ระดับบริหารและระดับปฏิบัติงานเข้าใจการเปลี่ยนแปลงของข้อมูลที่ถูกต้องและสอดคล้องกัน
เพื่อให้สามารถเตรียมความพร้อมรับกับการเปลี่ยนแปลงในปัจจัยสำคัญๆ
โดยเฉพาะความเสี่ยงที่อาจเกิดขึ้นจริง ได้อย่างทันท่วงทีและมีประสิทธิภาพสูงสุด

2.2 ปัจจัยความเสี่ยง (Risk Factors)

แม้บริษัทฯ
จะได้ให้ความสำคัญในการจัดให้มีระบบการบริหารความเสี่ยงที่สอดคล้องกับมาตรฐานสากล
แต่จากลักษณะเฉพาะของอุตสาหกรรมที่กลุ่มบริษัทฯ ประกอบการอยู่
โดยเฉพาะอุตสาหกรรมการกลั่นน้ำมัน ปิโตรเคมี เม็ดพลาสติก และอื่นๆ ของกลุ่มบริษัทฯ
ทำให้ไม่อาจหลีกเลี่ยงความเสี่ยงหลากหลายประการ
ที่หากเกิดขึ้นแล้วอาจส่งผลต่อการบรรลุเป้าหมายหรือการดำเนินธุรกิจของกลุ่มบริษัทฯ
อย่างมีนัยสำคัญ ความเสี่ยงดังกล่าวอาจแบ่งออกเป็น 2 ประเภทหลัก ได้แก่
ความเสี่ยงของอุตสาหกรรม และความเสี่ยงเฉพาะของกลุ่มบริษัทฯ

อย่างไรก็ดี นอกเหนือจากปัจจัยความเสี่ยงที่ปรากฏในรายงานนี้ อาจมีความเสี่ยงอื่นๆ ซึ่งบริษัทฯ
ไม่อาจทราบได้ในขณะที่จัดทำรายงานนี้ หรือเป็นความเสี่ยงที่บริษัทฯ พิจารณา ณ
เวลาที่จัดทำรายงานนี้ว่าไม่เป็นสาระสำคัญ แต่อาจเป็นปัจจัยความเสี่ยงที่มีความสำคัญ
และหากเกิดขึ้นจริงก็อาจส่งผลต่อการดำเนินงานของบริษัทฯ หรือของบริษัทในกลุ่มอย่างมีนัยสำคัญได้

2.2.1 ความเสี่ยงของอุตสาหกรรม (Industrial Risks)

2.2.1.1 ความเสี่ยงด้านราคาผลิตภัณฑ์และวัตถุดิบ (Price Risks)

การเปลี่ยนแปลงของราคาผลิตภัณฑ์และวัตถุดิบของกลุ่มบริษัทฯ
อาจส่งผลกระทบต่อผลการดำเนินงานของกลุ่มบริษัทฯ อย่างมีนัยสำคัญ
เนื่องจากราคาของผลิตภัณฑ์และวัตถุดิบส่วนใหญ่ของกลุ่มบริษัทฯ เป็นราคาตลาดโลก
หรือมีสูตรอ้างอิงราคาตลาดโลก
ซึ่งจะได้รับผลกระทบโดยตรงจากการเปลี่ยนแปลงปริมาณความต้องการใช้ผลิตภัณฑ์
ซึ่งมักขึ้นอยู่กับภาวะเศรษฐกิจโลก หรือเศรษฐกิจในประเทศที่เป็นตลาดหลักของผลิตภัณฑ์
และจากการเปลี่ยนแปลงระดับกำลังการผลิตของผลิตภัณฑ์หรือวัตถุดิบนั้นๆ ในตลาดโลก
อันเป็นปัจจัยที่มักอยู่นอกเหนือการควบคุมของกลุ่มบริษัทฯ

แนวทางการลดความเสี่ยง : บริษัทฯ
มีนโยบายที่ให้มีการกำหนดสูตรราคาที่ชัดเจนในสัญญาซื้อขายผลิตภัณฑ์และวัตถุดิบ ทั้งของบริษัทฯ
และบริษัทในกลุ่ม
ที่สะท้อนราคาอ้างอิงตลาดซื้อขายหลักหลายแห่งในกรณีที่สามารถดำเนินการได้และมีความเหมาะสม
ซึ่งจะช่วยลดความผันผวนของราคาลงได้ระดับหนึ่ง
ทั้งยังมีนโยบายที่จะให้สูตรราคาในสัญญาซื้อขายผลิตภัณฑ์และวัตถุดิบของบริษัทฯ หรือระหว่างบริษัทฯ
กับบริษัทในกลุ่ม
หรือระหว่างบริษัทในกลุ่มด้วยกันเชื่อมโยงกับราคาต้นทุนของผลิตภัณฑ์ในกรณีที่มีความเหมาะสม
ซึ่งจะช่วยลดผลกระทบต่อบริษัทฯ
หรือบริษัทในกลุ่มที่เป็นผู้ขายกรณีราคาตลาดของผลิตภัณฑ์ลดต่ำลงกว่าต้นทุนผลิต
ทำให้ราคาต้นทุนวัตถุดิบส่วนหนึ่งของกลุ่มบริษัทฯ มีความยืดหยุ่นในการสะท้อนราคาผลิตภัณฑ์ปลายทาง
และสามารถลดผลกระทบจากราคาที่เปลี่ยนแปลงโดยเฉพาะในช่วงวัฏจักรขาลงของอุตสาหกรรมหรือในช่วงที่ตลาดมีความซบเซาลงได้ในระดับหนึ่ง

บริษัทฯ ยังได้ดำเนินการบริหารความเสี่ยงด้านราคาผลิตภัณฑ์และวัตถุดิบ โดยเฉพาะราคาน้ำมันดิบ
รวมถึงราคาวัตถุดิบและผลิตภัณฑ์อื่นกรณีที่สามารถดำเนินการได้และเหมาะสม โดยใช้ตราสารอนุพันธ์
สัญญาซื้อขายล่วงหน้าและเครื่องมือทางการเงินอื่นๆ ที่เหมาะสม
ภายใต้นโยบายและกรอบการดำเนินการตามที่คณะกรรมการบริหารความเสี่ยงได้กำหนดไว้ ทั้งนี้
เพื่อมุ่งเน้นที่จะลดความเสี่ยงจากการเปลี่ยนแปลงราคาวัตถุดิบและผลิตภัณฑ์ที่จะมีต่อเป้าหมายทางธุรกิจของกลุ่มบริษัทฯ
เป็นสำคัญ

นอกจากนี้ บริษัทฯ
ได้กำหนดให้มีการประสานแผนการผลิตจากส่วนกลางระหว่างกลุ่มผลิตภัณฑ์กับกลุ่มธุรกิจต่างๆ
ภายในกลุ่มบริษัทฯ ในกรณีที่มีความเกี่ยวเนื่องและเหมาะสม
เพื่อให้การผลิตและขายมีประสิทธิภาพและได้ผลตอบแทนสูงสุดภายใต้ข้อจำกัดที่มีอยู่ในแต่ละช่วงเวลา
ซึ่งจะช่วยลดผลกระทบจากความผันผวนหรือการเปลี่ยนแปลงราคาวัตถุดิบและผลิตภัณฑ์ของกลุ่มบริษัทฯ
ลงได้ในระดับหนึ่ง

กลุ่มบริษัทฯ
ยังคงแสวงหาโอกาสทางธุรกิจอย่างต่อเนื่องในทุกกลุ่มธุรกิจที่มีศักยภาพและสอดคล้องกับกลยุทธ์ของบริษัทฯ
ซึ่งจะช่วยลดผลกระทบในเชิงลบกรณีส่วนต่างราคาผลิตภัณฑ์กับวัตถุดิบของกลุ่มใดกลุ่มหนึ่งลดต่ำลงกว่าเป้าหมาย
และลดความผันผวนในรายได้และกำไรสุทธิของกลุ่มบริษัทฯ ลงได้ในระยะปานกลางถึงยาว
ซึ่งก็จะเป็นปัจจัยสนับสนุนให้กลุ่มบริษัทฯ
มีขีดความสามารถในการแข่งขันเพิ่มขึ้นและสามารถเติบโตได้อย่างยั่งยืน

2.2.1.2 ความเสี่ยงด้านการจัดหาวัตถุดิบของกลุ่มบริษัทฯ (Feedstock Risk)

กลุ่มบริษัทฯ มีความเสี่ยงในการจัดหาวัตถุดิบ ทั้งที่อาจเนื่องมาจากผู้จัดหาวัตถุดิบหลักของบริษัทฯ
ซึ่งได้แก่ ปตท. ไม่สามารถจัดหาหรือนำส่งวัตถุดิบหลักให้แก่กลุ่มบริษัทฯ ได้ตามสัญญา
และที่อาจเนื่องมาจากปัจจัยภายนอกที่เปลี่ยนแปลงไปจนส่งผลให้วัตถุดิบหลักของบริษัทฯ หรือบริษัทฯ
ในกลุ่มขาดแคลน

ในส่วนของโรงกลั่นน้ำมัน ซึ่งต้องพึ่งพาการนำเข้าน้ำมันดิบและวัตถุดิบอื่นๆ
ที่ใช้ในกระบวนการกลั่นเกือบทั้งหมดจากประเทศในภูมิภาคตะวันออกกลางและบางส่วนจากประเทศในภูมิภาคตะวันออกไกลและแอฟริกาตะวันตก
ความสามารถในการจัดหาน้ำมันดิบและวัตถุดิบอื่นๆ ดังกล่าว ขึ้นอยู่กับปัจจัยภายนอกหลายประการ
ซึ่งรวมถึงความไม่สงบและเสถียรภาพทางการเมืองของประเทศในภูมิภาค การขนถ่ายน้ำมันดิบ
การเดินทางของเรือบรรทุกน้ำมันดิบ กฎเกณฑ์ของรัฐบาลที่เกี่ยวกับอุตสาหกรรมน้ำมันและพลังงาน
สภาพภูมิอากาศและสภาวะเศรษฐกิจโดยรวมในภูมิภาคดังกล่าว เป็นต้น

ในส่วนของโรงงานอะโรเมติกส์ ซึ่งต้องพึ่งพาการจัดหาคอนเดนเสท ผ่าน ปตท.
และโรงงานโอเลฟินส์ ซึ่งต้องพึ่งพาการจัดหาก๊าซอีเทนจาก ปตท. เช่นเดียวกัน
อาจประสบปัญหาไม่ได้รับมอบวัตถุดิบจากผู้จัดหาดังกล่าวได้ตามสัญญา
ซึ่งอาจเนื่องมาจากสาเหตุหลากหลายประการ เช่น ปตท.
ไม่สามารถจัดหาวัตถุดิบได้ทันตามกำหนดเวลาหรือในปริมาณตามแผนงานของบริษัทฯ
เรือขนส่งวัตถุดิบล่าช้า หรือโรงแยกก๊าซอีเทนประสบปัญหาในการผลิต เป็นต้น
ซึ่งหากเกิดขึ้นจริงอาจส่งผลเชิงลบต่อการดำเนินงานของบริษัทฯ ได้อย่างมีนัยสำคัญ

แนวทางการลดความเสี่ยง : บริษัทฯ มีการทำสัญญาซื้อน้ำมันดิบระยะยาวไว้บางส่วน
และมีการเก็บสำรองน้ำมันดิบและคอนเดนเสทสำหรับการผลิตไว้ส่วนหนึ่ง
มีการเตรียมความพร้อมกรณีที่ต้องจัดหาวัตถุดิบคอนเดนเสทจากแหล่งอื่นๆ ในต่างประเทศ
หรือใช้แนฟทาเป็นวัตถุดิบทดแทน นอกจากนี้
ยังมีการติดตามการจัดหาและการขนส่งวัตถุดิบอย่างใกล้ชิด
รวมทั้งมีการเพิ่มช่องทางในการขนถ่ายและจัดเก็บคอนเดนเสทกรณีที่สามารถดำเนินการได้และมีความเหมาะสม

นอกจากนี้ บริษัทฯ ยังได้มีการติดตามความเคลื่อนไหวและการเปลี่ยนแปลงของปัจจัยแวดล้อม
และวิเคราะห์และประเมินแนวโน้มของปัจจัยที่อาจส่งผลต่อปริมาณวัตถุดิบหลักของบริษัทฯ
อย่างต่อเนื่อง
เพื่อให้สามารถกำหนดนโยบายและการจัดการที่อาจช่วยบรรเทาผลกระทบกรณีเหตุการณ์ที่เป็นความเสี่ยงในการจัดหาวัตถุดิบของกลุ่มบริษัทฯ
เกิดขึ้นจริง

  2.2.1.3 ความเสี่ยงจากการที่สถานที่ตั้งโรงงานของกลุ่มบริษัทฯ ผู้จัดหาวัตถุดิบหลัก
  และลูกค้าหลักส่วนใหญ่ของกลุ่มบริษัทฯ
  อยู่รวมกันในนิคมอุตสาหกรรมมาบตาพุดและบริเวณใกล้เคียง (Cluster-of-Plants Risk)

โรงงานกลั่นน้ำมัน โรงปิโตรเคมีขนาดใหญ่
โรงผลิตเม็ดพลาสติกและโรงปิโตรเคมีขั้นปลายที่รับผลิตภัณฑ์จากโรงปิโตรเคมีขั้นต้นเป็นวัตถุดิบ
มักตั้งอยู่ในบริเวณใกล้เคียงกับโรงงานของผลิตวัตถุดิบหรือลูกค้าหลัก
เพื่อลดค่าใช้จ่ายด้านการจัดส่งวัตถุดิบหรือนำส่งผลิตภัณฑ์ (Logistics Cost)
โรงงานของกลุ่มบริษัทฯ มีที่ตั้งในลักษณะดังกล่าวเช่นกัน
โดยส่วนใหญ่ตั้งอยู่ในนิคมอุตสาหกรรมมาบตาพุดและบริเวณใกล้เคียง
อีกทั้งผู้จัดหาวัตถุดิบหลักและลูกค้าหลักของกลุ่มบริษัทฯ
ต่างก็ตั้งอยู่ในหรือบริเวณใกล้เคียงนิคมอุตสาหกรรมมาบตาพุด จังหวัดระยอง ดังนั้น
หากเกิดเหตุการณ์ที่ก่อให้เกิดความเสียหายร้ายแรงต่อโรงงาน
สถานประกอบการหรือระบบท่อส่งของกลุ่มบริษัทฯ ผู้จัดหาวัตถุดิบหลักหรือลูกค้าหลักของกลุ่มบริษัทฯ
อาจส่งผลเสียหายร้ายแรงต่อผลการดำเนินงานของบริษัทฯ หรือบริษัทในกลุ่มได้

แนวทางการลดความเสี่ยง : กลุ่มบริษัทฯ
กำหนดให้มีการรักษาความปลอดภัยของโรงงานตามมาตรฐานสากล
และมีนโยบายให้มีการประกันความเสี่ยงภัยทุกชนิดที่เกิดจากการดำเนินงานของบริษัทฯ
หรือบริษัทย่อยที่ดำเนินการเชิงพาณิชย์แล้ว
และการประกันความเสี่ยงภัยทุกชนิดที่อาจเกิดขึ้นในระหว่างการก่อสร้างแม้ว่าโครงการที่อยู่ระหว่างการก่อสร้างดังกล่าวจะมีการดำเนินงานเป็นไปตามมาตรฐานสากลแล้วก็ตาม
ทั้งนี้เพื่อบรรเทาผลกระทบกรณีเกิดเหตุการณ์ร้ายแรงต่อบริษัทฯ หรือบริษัทในกลุ่ม

2.2.1.4 ความเสี่ยงด้านสิ่งแวดล้อม (Environmental Risk)

จากลักษณะการดำเนินการของอุตสาหกรรมและการดำเนินงานโครงการในอุตสาหกรรมการกลั่นน้ำมัน
ปิโตรเคมี เม็ดพลาสติกและอุตสาหกรรมปลายน้ำที่รับผลิตภัณฑ์จากอุตสาหกรรมต้นน้ำข้างต้น
มักเกี่ยวข้องกับกระบวนการผลิตจากปฏิกิริยาทางเคมีและกิจกรรมที่อาจก่อให้เกิดผลกระทบต่อสุขภาพและสิ่งแวดล้อม
ซึ่งหากเกิดอุบัติเหตุ เหตุสุดวิสัยหรือความผิดพลาดในการดำเนินงาน อาจส่งผลกระทบต่อสิ่งแวดล้อม
ผู้มีส่วนได้เสีย แผนการลงทุนของกลุ่มบริษัทฯ และต่อผลการดำเนินงาน
ตลอดถึงภาพลักษณ์ของบริษัทฯ หรือบริษัทในกลุ่ม ทั้งในระยะสั้นและในระยะยาวได้อย่างมีนัยสำคัญ

แนวทางการลดความเสี่ยง : บริษัทฯ กำหนดนโยบายด้านอาชีวอนามัย
ความปลอดภัยและสิ่งแวดล้อม เป็นกรอบภารกิจตั้งแต่เริ่มต้นในการวางแผนการลงทุนโครงการ
การเลือกเทคโนโลยีและกระบวนการผลิต การออกแบบติดตั้ง การกำหนดวิธีปฏิบัติงาน
การสร้างวัฒนธรรมความปลอดภัย การดำเนินกิจกรรมการประเมินความเสี่ยงด้านสิ่งแวดล้อม
การป้องกันและลดผลกระทบด้านสิ่งแวดล้อมต่อผู้มีส่วนได้เสีย
การปฏิบัติตามกฎหมายและมาตรฐานที่กำหนดอย่างเคร่งครัด
การปรับปรุงและพัฒนาระบบการจัดการสิ่งแวดล้อมในเชิงรุก
และการปรับปรุงเพื่อเพิ่มประสิทธิภาพพลังงานเชิงเศรษฐนิเวศ (eco-efficiency)
หรือการเพิ่มประสิทธิภาพการใช้พลังงาน
โดยการใช้พลังงานอย่างคุ้มค่าเพื่อให้เกิดการเติบโตอย่างยั่งยืนทั้งองค์กรและสังคม
ตลอดถึงการดำเนินการตามมาตรฐานระบบจัดการด้านสิ่งแวดล้อม ISO 14001
การจัดทำรายงานผลการปฏิบัติตามมาตรการป้องกันและแก้ไขผลกระทบสิ่งแวดล้อม
กำหนดให้มีมาตรการติดตามตรวจสอบคุณภาพสิ่งแวดล้อมเสนอต่อสำนักงานนโยบายและแผนทรัพยากรธรรมชาติและสิ่งแวดล้อมอย่างต่อเนื่อง
และการสื่อสารให้ผู้เกี่ยวข้องทราบอย่างทั่วถึง โดยกลุ่มบริษัทฯ
ได้จัดตั้งคณะทำงานที่ปรึกษาด้านสิ่งแวดล้อมที่ประกอบด้วยตัวแทนชุมชนรอบโรงงานและหน่วยราชการที่เกี่ยวข้องให้เข้ามามีส่วนร่วมกิจกรรมด้านความปลอดภัยและสิ่งแวดล้อมภายในโรงงาน
เพื่อให้เกิดความเข้าใจที่ถูกต้องในลักษณะของความเสี่ยงที่ได้มีการบริหารจัดการ
รวมถึงมาตรการป้องกันเพื่อควบคุมด้านกระบวนการผลิตต่างๆ ที่กลุ่มบริษัทฯ ดำเนินการอยู่

2.2.1.5 ความเสี่ยงด้านการเงิน (Financial Risks)

(ก) ความเสี่ยงด้านอัตราแลกเปลี่ยน (FX Risk)

โครงสร้างราคาขายผลิตภัณฑ์และราคาซื้อวัตถุดิบของกลุ่มบริษัทฯ ส่วนหนึ่ง
อ้างอิงกับเงินเหรียญสหรัฐฯ (USD Linked)
ช่วยให้มีการบริหารความเสี่ยงจากอัตราแลกเปลี่ยนตามธรรมชาติ (Natural Hedge)
ได้ในระดับหนึ่ง
เนื่องจากรายได้จากการขายผลิตภัณฑ์และต้นทุนวัตถุดิบจะปรับเปลี่ยนไปตามอัตราแลกเปลี่ยนที่เปลี่ยนแปลงไป
อย่างไรก็ตาม กลุ่มบริษัทฯ
ยังคงมีความเสี่ยงจากอัตราแลกเปลี่ยนที่เกิดจากส่วนต่างระหว่างรายได้จากการขายผลิตภัณฑ์และต้นทุนวัตถุดิบที่เป็นเงินสกุลเหรียญสหรัฐฯ
(USD Product-to-Feed Margin) โดยหากเงินบาทแข็งค่าขึ้นเมื่อเทียบกับเงินเหรียญสหรัฐฯ
ความสามารถในการทำกำไรของบริษัทฯ ในสกุลเงินบาทจะลดลง  ดังนั้น
ความผันผวนและการเปลี่ยนแปลงของค่าเงินบาทเมื่อเทียบกับเงินเหรียญสหรัฐฯ
จึงอาจส่งผลกระทบต่อกลุ่มบริษัทฯ ได้อย่างมีนัยสำคัญ 

นอกจากนี้ บริษัทฯ มีการรับรู้รายได้ กำไรหรือส่วนแบ่งกำไร (หรือผลขาดทุน)
จากเงินลงทุนในบริษัทร่วม ตลอดจนตัวเลขทางบัญชีอื่นใดตามที่มาตรฐานการบัญชีของไทย (Thai
GAAP) กำหนดไว้ ดังนั้น
การเปลี่ยนแปลงของค่าเงินบาทเมื่อเทียบกับเงินสกุลต่างประเทศที่บริษัทในกลุ่มใช้อ้างอิง
อาจส่งผลกระทบในเชิงลบต่อบริษัทฯ ในทางบัญชีหรือทางการเงินอื่นใดได้อย่างมีนัยสำคัญ

แนวทางการลดความเสี่ยง : บริษัทฯ มีการบริหารความเสี่ยงด้านอัตราแลกเปลี่ยน
โดยการพยายามทำให้ภาระหนี้ต่างประเทศสอดคล้องกับรายได้รับสุทธิที่เป็นส่วนต่างระหว่างรายได้จากการขายผลิตภัณฑ์กับต้นทุนวัตถุดิบ
(Product-to-Feed Margin) ของบริษัทฯ
ในระดับที่เหมาะสมที่สุด และใช้เครื่องมือทางการเงิน อาทิ
การซื้อขายเงินตราต่างประเทศล่วงหน้า (Forward)
เพื่อป้องกันความเสี่ยงของรายรับและรายจ่ายที่เป็นเงินสกุลต่างประเทศในส่วนที่เกินจาก Natural
Hedge ส่วนหนึ่ง

(ข) ความเสี่ยงด้านอัตราดอกเบี้ย (Interest Rate Risk)

จากการที่กลุ่มบริษัทฯ มีแผนขยายธุรกิจเพื่อการเติบโตระยะยาว
ขณะที่ตลาดการเงินอาจมีความผันผวนในบางช่วงเวลา ดังนั้น กลุ่มบริษัทฯ
จึงไม่อาจหลีกเลี่ยงในการเผชิญความเสี่ยงที่อัตราดอกเบี้ยในตลาดการเงินจะผันผวนหรือปรับตัวสูงขึ้นในช่วงจังหวะเวลาที่บริษัทฯ
หรือบริษัทในกลุ่ม ประสงค์จะกู้เงินจากตลาด ซึ่งอาจส่งผลให้บริษัทฯ
หรือบริษัทในกลุ่มไม่อาจกู้เงินได้ครบตามจำนวนที่ต้องการ หรือต้องมีต้นทุนทางการเงินสูงขึ้น

แนวทางการลดความเสี่ยง :
เพื่อลดผลกระทบจากความผันผวนของอัตราดอกเบี้ยในตลาดการเงินที่อาจเกิดขึ้นและจากอัตราดอกเบี้ยในตลาดการเงินที่อาจปรับตัวสูงขึ้นในช่วงระยะเวลาที่บริษัทฯประสงค์จะกู้ยืมเงิน

1.  บริษัทฯ มีการจัดเตรียมวงเงินกู้ยืมระยะสั้นไว้กับสถาบันการเงิน
    เพื่อเป็นแหล่งเงินทุนในระยะสั้นกรณีมีความจำเป็น

2.  บริษัทฯ มีการทบทวนโครงสร้างหนี้ที่มีอัตราดอกเบี้ยคงที่และหนี้ที่มีอัตราดอกเบี้ยลอยตัว
    อย่างสม่ำเสมอ
    โดยพิจารณาปรับเปลี่ยนสัดส่วนหนี้ในทั้งสองส่วนดังกล่าวให้อยู่ในระดับที่เหมาะสมและสอดคล้องกับสภาวะความต้องการใช้เงินทุนของกลุ่มบริษัทฯ
    ตลอดถึงสภาวะและแนวโน้มอัตราดอกเบี้ยในแต่ละช่วงเวลา

2.2.1.6 ความเสี่ยงด้านนโยบายภาครัฐ (Government Policy Risk)

อุตสาหกรรมที่กลุ่มบริษัทฯ ประกอบกิจการอยู่
ส่วนใหญ่มีการกำกับดูแลอย่างเข้มงวดจากหน่วยงานภาครัฐ
และจะได้รับผลกระทบจากการเปลี่ยนแปลงนโยบายภาครัฐ ทั้งโดยทางตรงและทางอ้อม
โดยเฉพาะหากเป็นไปอย่างฉับพลันหรือในช่วงเวลากระชั้น หรือไม่เป็นไปตามสมมติฐานกรณีปกติ
ตามที่บริษัทฯ หรือบริษัทในกลุ่มได้คาดไว้หรือรับทราบจากภาครัฐก่อนหน้า เช่น
นโยบายราคาก๊าซหุงต้ม นโยบายพลังงานทดแทนและพลังงานทางเลือก
นโยบายอุตสาหกรรมน้ำมันปาล์ม นโยบายด้านสิ่งแวดล้อม
และนโยบายส่งเสริมการลงทุนในพื้นที่ที่กำหนดให้เป็นเขตอุตสาหกรรม เป็นต้น
อาจส่งผลในเชิงลบต่อผลการดำเนินงานของกลุ่มบริษัทฯ ได้อย่างมีนัยสำคัญ
ทั้งในระยะสั้นและระยะยาว

แนวทางการลดความเสี่ยง : กลุ่มบริษัทฯ มีการติดตามการเปลี่ยนแปลงนโยบายสำคัญๆ
ของภาครัฐที่อาจส่งผลต่อการดำเนินธุรกิจของกลุ่มบริษัทฯ
และมีการประสานงานกับหน่วยงานภาครัฐและเอกชนที่เกี่ยวข้อง ในการให้ข้อมูลและความเห็น
ทั้งโดยตรงและโดยอ้อมต่อการดำเนินนโยบายภาครัฐ หรือการเปลี่ยนแปลงในนโยบายใดๆ
ที่เกี่ยวข้องกับอุตสาหกรรมที่กลุ่มบริษัทฯ ดำเนินการอยู่ ในช่วงจังหวะเวลาและในกรณีที่เหมาะสม
อันจะช่วยให้ภาครัฐได้รับข้อมูลอย่างถูกต้องและครบถ้วนมากยิ่งขึ้น
เพื่อประกอบการพิจารณาเปลี่ยนแปลงหรือกำหนดนโยบายที่เกี่ยวข้องใดๆ
ซึ่งเชื่อว่าจะช่วยลดผลกระทบ และ/หรือโอกาสที่ความเสี่ยงด้านนโยบายภาครัฐ
จะส่งผลรุนแรงต่อกลุ่มบริษัทฯ ลงได้ในระดับหนึ่ง

2.2.2 ความเสี่ยงเฉพาะของบริษัท (Company-specific Risks)

2.2.2.1 ความเสี่ยงจากความขัดแย้งทางผลประโยชน์ของผู้ถือหุ้น (Conflict-of-Interests
Risk)

จากการที่ ปตท. ซึ่งเป็นผู้ถือหุ้นรายใหญ่สุดของบริษัทฯ คิดเป็นร้อยละ 48.89
ของทุนจดทะเบียนชำระแล้วของบริษัทฯ เป็นผู้จัดหาวัตถุดิบหลักส่วนใหญ่ของกลุ่มบริษัทฯ
ทั้งในส่วนของโรงกลั่นน้ำมัน โรงงานอะโรเมติกส์และโรงงานโอเลฟินส์
และเป็นผู้รับซื้อผลิตภัณฑ์หลักในส่วนของโรงกลั่นน้ำมันและโรงงานอะโรเมติกส์
จึงอาจทำให้เกิดความขัดแย้งทางผลประโยชน์ระหว่างกลุ่มบริษัทฯ กับผู้ถือหุ้นรายใหญ่ดังกล่าว
ซึ่งอาจส่งผลกระทบต่อการบริหารจัดการเพื่อผลประโยชน์สูงสุดของบริษัทฯ

แนวทางการลดความเสี่ยง : บริษัทฯ มีเจตนารมณ์ในการดำเนินธุรกิจตามหลักกำกับดูแลกิจการที่ดี
โดยกำหนดให้มีการเผยแพร่ความสำคัญและหลักการปฏิบัติในการกำกับดูแลกิจการที่ดีและจรรยาบรรณธุรกิจในการดำเนินธุรกิจของบริษัทฯ
อันเป็นมาตรฐาน ซึ่งบริษัทฯ คาดหวังจากบุคลากรทุกระดับ อันได้แก่ คณะกรรมการผู้บริหาร
พนักงาน ผู้ปฏิบัติงานสมทบและพนักงานของผู้รับจ้าง
ให้ได้รับทราบและถือปฏิบัติในการดำเนินงานซึ่งรวมถึงแนวทางการทำธุรกรรมกับผู้ถือหุ้น
บริษัทย่อยหรือบริษัทร่วมทุนของผู้ถือหุ้น กรรมการหรือเจ้าหน้าที่บริหารของกลุ่มบริษัทฯ อย่างรัดกุม
และข้อปฏิบัติในการทำรายการที่เกี่ยวโยงกัน
ซึ่งกำหนดให้ผู้มีส่วนได้ส่วนเสียงดออกเสียงในวาระดังกล่าวในการประชุมคณะกรรมการและการประชุมผู้ถือหุ้น
เพื่อป้องกันความขัดแย้งทางผลประโยชน์ที่อาจเกิดขึ้น ทั้งนี้ บริษัทฯ
ในฐานะที่เป็นบริษัทจดทะเบียนได้ให้ความสำคัญอย่างมากต่อการปฏิบัติตาม พรบ.
หลักทรัพย์และตลาดหลักทรัพย์ พ.ศ. 2535 และที่แก้ไขเพิ่มเติมพ.ศ. 2551
โดยได้แต่งตั้งกรรมการอิสระและคณะกรรมการตรวจสอบเข้ามาดูแลผลประโยชน์ให้แก่ผู้ถือหุ้นรายย่อย
และความเป็นธรรมให้แก่ผู้มีส่วนได้ส่วนเสียทุกฝ่ายอย่างเท่าเทียมกัน

2.2.2.2 ความเสี่ยงจากการพึ่งพาผู้จัดหาวัตถุดิบรายใหญ่ (Supplier Risk)

จากการที่กลุ่มบริษัทฯ พึ่งพาวัตถุดิบหลักส่วนใหญ่จาก ปตท. ดังนั้น หาก ปตท.
ไม่สามารถจัดหาหรือไม่ปฏิบัติตามข้อสัญญาในการจัดหาวัตถุดิบที่มีกับบริษัทฯ หรือบริษัทในกลุ่ม
การดำเนินงานของกลุ่มบริษัทฯอาจได้รับผลกระทบในเชิงลบอย่างมีนัยสำคัญ

แนวทางการลดความเสี่ยง : จากการที่ ปตท. เป็นผู้ถือหุ้นรายใหญ่ลำดับที่หนึ่งของบริษัทฯ
กอปรกับการจัดหาวัตถุดิบจากผู้จัดหาวัตถุดิบหลักดังกล่าว ส่วนใหญ่อยู่ภายใต้สัญญาซื้อขายระยะยาว
อีกทั้งลักษณะเฉพาะของอุตสาหกรรมปิโตรเคมีที่มีข้อจำกัดในการแสวงหาลูกค้า
(ในฝั่งการขายวัตถุดิบให้กับบริษัทฯ) ดังนั้น โอกาสที่ผู้จัดหาวัตถุดิบหลักของกลุ่มบริษัทฯ ข้างต้น
จะไม่ปฏิบัติตามสัญญาซื้อขายหรือเปลี่ยนแปลงปริมาณซื้อขายที่ผิดไปจากข้อตกลงภายในระยะเวลาอันสั้นจึงอยู่ในระดับต่ำ
ซึ่งหมายถึงความเสี่ยงจากการพึ่งพาผู้จัดหาวัตถุดิบรายใหญ่ของ บริษัทฯ
และบริษัทในกลุ่มบางแห่งอยู่ในระดับที่จำกัดด้วยเช่นกัน ขณะที่ในการจัดหาน้ำมันดิบของ บริษัทฯ ผ่าน
ปตท. อาจพิจารณาได้ว่ามีความเสี่ยงอยู่ในระดับที่จำกัด เนื่องจากเป็นการดำเนินธุรกิจตามปกติของ
ปตท. ซึ่งต้องดำเนินการจัดหาน้ำมันดิบให้บริษัทฯ ตามข้อสัญญา

2.2.2.3 ความเสี่ยงในการเดินเครื่องจักรโรงงาน (Plant Operation Risks)

ในการเดินเครื่องจักรโรงงานของกลุ่มบริษัทฯ
ย่อมมีความเป็นไปได้ที่จะเกิดเหตุขัดข้องหรือภาวะชะงักงันจากหลากหลายสาเหตุ
ทั้งจากภายในกลุ่มบริษัทฯ และจากภายนอกกลุ่มบริษัทฯ โดยไม่สามารถคาดการณ์ล่วงหน้าได้
เหตุดังกล่าวอาจได้แก่ ความผิดพลาดของบุคลากร อุบัติเหตุ สาธารณูปการ (ไฟฟ้า น้ำ ไอน้ำ
ฯลฯ) ไม่เพียงพอหรือขัดข้องในการนำจ่าย อุปกรณ์เครื่องจักรขัดข้อง ระบบการขนส่งทางท่อขัดข้อง
โรงงานของผู้จัดหาวัตถุดิบขัดข้อง ส่งผลให้ต้องลดปริมาณจัดส่งวัตถุดิบให้แก่กลุ่มบริษัทฯ
และโรงงานของลูกค้าขัดข้อง ส่งผลให้ไม่สามารถรับผลิตภัณฑ์ของกลุ่มบริษัทฯ ได้ตามที่ตกลงไว้
เป็นต้น เหตุการณ์ที่เป็นความเสี่ยงข้างต้น หากเกิดขึ้นจริง อาจส่งผลให้การดำเนินธุรกิจของบริษัทฯ
หรือบริษัทในกลุ่ม ชะงักงันหรือคลาดเคลื่อนไปจากแผนที่วางไว้
และอาจส่งผลให้รายได้และผลกำไรของบริษัทฯ หรือของบริษัทในกลุ่ม ลดลงอย่างมีนัยสำคัญ

แนวทางการลดความเสี่ยง : บริษัทฯ
ตระหนักถึงความเสี่ยงในการเดินเครื่องจักรโรงงานของกลุ่มบริษัทฯ
จึงได้กำหนดให้มีแผนรองรับภาวะชะงักงันในการดำเนินธุรกิจ
เพื่อใช้ระงับเหตุฉุกเฉินหรือควบคุมเหตุขัดข้องลดความเสียหายต่อทรัพย์สิน
ป้องกันอันตรายต่อบุคคลและสิ่งแวดล้อมและให้โรงงานกลับคืนสู่สภาวะปกติได้เร็วที่สุด
อีกทั้งยังได้กำหนดให้มีแผนบำรุงรักษาเชิงป้องกันและเชิงพยากรณ์ (Preventive/Predictive
Maintenance) เพื่อลดความเสี่ยงในส่วนที่เกี่ยวข้องกับอุปกรณ์เครื่องจักรลงให้อยู่ในระดับต่ำสุด
กำหนดให้มีคู่มือขั้นตอนการดำเนินงานในด้านต่างๆ
ที่เกี่ยวข้องกับการเดินเครื่องจักรโรงงานและการซ่อมบำรุงรักษารวมทั้งมีการฝึกอบรมเพื่อทบทวนคู่มือขั้นตอนต่างๆ
เป็นประจำสม่ำเสมอ เพื่อลดโอกาสที่จะเกิดความผิดพลาด
อุบัติเหตุหรือเหตุขัดข้องลงให้อยู่ในระดับต่ำสุด และมีนโยบายให้บริษัทฯ และบริษัทย่อย
ที่มีการผลิตเชิงพาณิชย์แล้วมีการประกันความเสี่ยงภัยทุกชนิดที่เกิดจากการดำเนินงาน (All Risks
Insurance)ประกันภัยธุรกิจหยุดชะงัก (Business Interruption Insurance)
และประกันภัยความรับผิดตามกฎหมายต่อบุคคลภายนอก (Third Party Liability
Insurance) ตามมาตรฐานสากล เพื่อลดความเสียหายต่อกลุ่มบริษัทฯให้อยู่ในระดับต่ำสุด
กรณีเกิดความเสี่ยงดังกล่าวขึ้น

บริษัทฯ ยังได้ขยายขอบข่ายการบริหารความเสี่ยงของแต่ละโรงงานของกลุ่มบริษัทฯ
ให้ครอบคลุมตลอดห่วงโซ่อุปทานภายใต้ระบบ “การบริหารความต่อเนื่องทางธุรกิจ” (Business
Continuity Management) หรือ BCM
โดยเริ่มจากหน่วยผลิตที่มีความเชื่อมโยงกันสูงในกลุ่มธุรกิจผลิตภัณฑ์โอเลฟินส์และกลุ่มธุรกิจผลิตภัณฑ์โพลิเมอร์บางส่วนในปี
2555 - 2556
ก่อนที่จะขยายให้ครอบคลุมห่วงโซ่อุปทานในกลุ่มธุรกิจอื่นของกลุ่มบริษัทต่อไปตามความเหมาะสม
โดยเชื่อว่า เมื่อเกิดเหตุที่ทำให้กระบวนการรับวัตถุดิบ
การผลิตหรือการนำส่งผลิตภัณฑ์ในห่วงโซ่อุปทานหยุดชะงักโดยพลัน ระบบ BCM
จะช่วยย่นลดระยะเวลา และ/หรือระดับของความเสียหายอันเนื่องจากความชะงักงันดังกล่าว
ได้อย่างมีนัยสำคัญ

2.2.2.4 ความเสี่ยงโครงการ (Project Risks)

ความเสี่ยงโครงการของกลุ่มบริษัทฯ อาจแบ่งออกได้ในสองรูปแบบ ได้แก่
ความเสี่ยงโครงการที่มีการก่อสร้าง (Construction Project) ซึ่งรวมถึงโครงการที่อยู่ใน
Synergy Projects และความเสี่ยงโครงการที่เป็นการควบรวมกิจการหรือร่วมลงทุน (M&A
Project)

โดยโครงการที่มีการก่อสร้างมักมีความเชื่อมโยงกันในลักษณะของการรับส่งวัตถุดิบหรือผลิตภัณฑ์ระหว่างโครงการที่กำลังดำเนินการกับหน่วยผลิตเดิม
หรือในการรับส่งกระแสไฟฟ้าและไอน้ำระหว่างสายการผลิตกับระบบสาธารณูปการ
โดยทั้งโครงการที่มีการก่อสร้างและโครงการที่เป็นการควบรวมหรือร่วมลงทุนมักกำหนดสมมุติฐานทางเศรษฐศาสตร์
ตลอดจนสมมุติฐานอื่นๆ ที่สำคัญของโครงการ ซึ่งอาจเปลี่ยนแปลงไปจาก ณ เวลาที่ บริษัทฯ
หรือบริษัทในกลุ่มมีการตัดสินใจดำเนินการโครงการได้อย่างมีนัยสำคัญ เช่น
สมมุติฐานด้านต้นทุนค่าก่อสร้าง (กรณีโครงการที่มีการก่อสร้าง)
สมมุติฐานด้านราคาผลิตภัณฑ์และวัตถุดิบ สมมุติฐานด้านต้นทุนการผลิต
สมมุติฐานด้านกฎหมายและกฎระเบียบของหน่วยงานภายนอกที่กำกับดูแลโครงการ
หรือที่โครงการจะต้องเข้าไปเกี่ยวข้องด้วยทั้งโดยทางตรงและโดยทางอ้อมในช่วงระยะเวลาการดำเนินงานโครงการ
สมมุติฐานด้านเทคโนโลยีและสมมุติฐานด้านบุคลากรสำคัญ เป็นต้น ดังนั้น กลุ่มบริษัทฯ
จึงไม่อาจหลีกเลี่ยงความเสี่ยงที่มีอยู่ในหลากหลายประเภทและรูปแบบได้
โดยหากความเสี่ยงเหล่านี้เกิดขึ้นจริงก็อาจส่งผลกระทบต่อโครงการในหลายลักษณะที่สำคัญ ได้แก่
ผลกระทบต่อระยะเวลาดำเนินโครงการที่อาจต้องล่าช้าจากแผนที่กำหนดไว้ (Project Delay)
ผลกระทบต่อต้นทุนโครงการที่อาจเพิ่มขึ้นเกินกว่างบลงทุนที่กำหนดไว้ (Cost Overrun)
และผลกระทบต่อความคุ้มค่าของโครงการลงทุน
ซึ่งความเสี่ยงที่อาจก่อให้เกิดผลกระทบที่สำคัญข้างต้น ได้แก่ ความเสี่ยงด้านสิ่งแวดล้อม
ความเสี่ยงด้านสุขภาพอนามัย ความเสี่ยงด้านการออกแบบโครงการ ความเสี่ยงด้านใบอนุญาตต่างๆ
ความเสี่ยงด้านจัดหาวัสดุอุปกรณ์และเครื่องจักร ความเสี่ยงด้านงานก่อสร้าง
ความเสี่ยงด้านการเดินเครื่องจักรช่วงทดลองเดินเครื่อง (Execution Risk)
ความเสี่ยงด้านการจัดหาวัตถุดิบ
ความเสี่ยงด้านการตลาดและความเสี่ยงด้านการรับและนำส่งวัตถุดิบและผลิตภัณฑ์ (Logistics
Risk) เป็นต้น ซึ่งหากความเสี่ยงเหล่านี้หรืออื่นใดเกิดขึ้นจริง
อาจส่งผลกระทบต่อการดำเนินงานโครงการอย่างรุนแรง
และอาจส่งผลกระทบต่อผลการดำเนินงานของบริษัทฯ หรือบริษัทในกลุ่ม ในระยะสั้นหรือระยะยาว
ได้อย่างมีนัยสำคัญ

แนวทางการลดความเสี่ยง : บริษัทฯ ตระหนักถึงความเสี่ยงโครงการของกลุ่มบริษัทฯ ที่มีอยู่
จึงกำหนดให้หน่วยงานผู้รับผิดชอบโครงการมีการประเมินและบริหารความเสี่ยงโครงการตามนโยบายและกรอบการดำเนินงานบริหารความเสี่ยงโครงการตามที่คณะกรรมการบริหารความเสี่ยงกำหนดไว้
โดยดำเนินการตามขั้นตอนและในรูปแบบที่กำหนด ซึ่งรวมถึงการระบุความเสี่ยงของโครงการ
ประเมินผลกระทบและโอกาสที่จะเกิดความเสี่ยง จัดทำและดำเนินการตามแผนจัดการความเสี่ยง
รายงานและทบทวนรายงานความเสี่ยงอย่างต่อเนื่อง โดยหากสามารถดำเนินการได้ตามที่กำหนด
คาดว่าจะช่วยลดโอกาสที่ความเสี่ยงโครงการแต่ละความเสี่ยงจะเกิดขึ้น
หรือเพิ่มประสิทธิภาพในการรับมือกับผลกระทบกรณีเกิดเหตุการณ์ที่เป็นความเสี่ยงขึ้น
ซึ่งหมายถึงค่าเสียโอกาสทางธุรกิจหรือความเสียหายที่อาจน้อยกว่ากรณีที่ไม่มีการบริหารความเสี่ยงเลย
นอกจากนี้ บริษัทฯ
ยังมีนโยบายให้มีการประกันความเสี่ยงภัยโครงการที่มีการก่อสร้างตามมาตรฐานสากล
เพื่อลดความเสียหายต่อกลุ่มบริษัทฯ
ให้อยู่ในระดับต่ำสุดกรณีเกิดเหตุการณ์ที่เป็นความเสี่ยงของโครงการที่มีการก่อสร้างขึ้นจริง

2.2.2.5 ความเสี่ยงด้านบุคลากร (Human Resources Risk)

จากการที่กลุ่มบริษัทฯ ยังคงมีแผนขยายธุรกิจไปยังปิโตรเคมีขั้นปลาย ผลิตภัณฑ์ต่อเนื่อง
ผลิตภัณฑ์เคมีเพื่อสิ่งแวดล้อม ผลิตภัณฑ์ประเภท High Volume Specialty (HVS)
หรืออื่นใดทั้งภายในและต่างประเทศ ซึ่งมีเทคโนโลยีการผลิต การเดินเครื่องจักรโรงงาน
หรือการวางแผนและบริหารการผลิตและขายผลิตภัณฑ์ที่อาจแตกต่างไปจากธุรกิจปัจจุบันของกลุ่มบริษัทฯ
อย่างมาก หรือมีการวิจัยและพัฒนาความรู้ เทคโนโลยีหรือกระบวนการผลิตขั้นสูง
ซึ่งบุคลากรที่มีอยู่ของกลุ่มบริษัทฯ
อาจขาดความเชี่ยวชาญหรือประสบการณ์ในการดำเนินงานดังกล่าวในระดับที่มีประสิทธิภาพ
ได้มาตรฐานหรือเพียงพอต่อการแข่งขันในระดับสากล หรือกลุ่มบริษัทฯ
อาจไม่สามารถสรรหาบุคลากรจากภายนอกที่มีความเชี่ยวชาญและประสบการณ์ได้ตามความต้องการ
ทันต่อแผนงานที่กำหนดไว้ หรืออาจไม่สามารถรักษาไว้ซึ่งบุคลากรปัจจุบันหรืออนาคตของกลุ่มบริษัทฯ
หรือของบริษัทที่บริษัทฯ หรือบริษัทในกลุ่มเข้าควบรวมหรือร่วมลงทุนด้วย
ซึ่งหากความเสี่ยงด้านบุคลากรดังกล่าวเกิดขึ้นจริง
อาจส่งผลในเชิงลบต่อการดำเนินการของกลุ่มบริษัทฯ ทั้งในระยะสั้นและ/หรือในระยะยาว
ได้อย่างมีนัยสำคัญ

แนวทางการลดความเสี่ยง : บริษัทฯ
ตระหนักถึงความเสี่ยงด้านบุคลากรดังกล่าวนับตั้งแต่ช่วงการพิจารณาความเป็นไปได้ของการดำเนินงานตามแผนธุรกิจหรือโครงการ
และเตรียมการด้านบุคลากรที่มีความเชี่ยวชาญและประสบการณ์ตามความต้องการของแต่ละแผนงานหรือโครงการตั้งแต่ช่วงเริ่มต้น
โดยบริษัทฯ กำหนดให้หน่วยงานที่เกี่ยวข้อง
กำหนดกลยุทธ์และแผนดำเนินงานด้านการบริหารและพัฒนาศักยภาพบุคลากรที่สอดคล้องกับกลยุทธ์และแผนงานลงทุนของกลุ่มบริษัทฯ
ทั้งในระยะสั้นและระยะยาว โดยเชื่อว่าจะสามารถลดความเสี่ยงด้านบุคลากรของกลุ่มบริษัทฯ
ลงได้ในระดับหนึ่ง